Polisiebeampte, 8 verdagtes sterf in skietvoorvalleArgieffoto: SAPD / Facebook ŉ Polisiebeampte en agt verdagtes is deur die loop van Sondagnag in skietvoorvalle in KwaZulu-Natal dood. Brig. Jay Naicker, provinsiale polisiewoordvoerder, het gesê beamptes van die nasionale intervensie-eenheid en honde-eenheid het Sondagaand op inligting reageer rakende ŉ kitsbank wat moontlik in die Hammarsdale- industriële gebied opgeblaas sou word. “Beamptes het die verdagtes gekonfronteer, waarna die verdagtes op die lede losgebrand het. ŉ 44-jarige adjudant-offisier van die intervensie-eenheid is tydens die voorval noodlottig gewond,” het Naicker gesê. Die verdagtes het te voet van die toneel gevlug en is later in ŉ beboste gebied opgespoor waar nóg ŉ skietery uitgebreek het. Drie verdagtes is in dié skietery dood. Die eenhede het die soektog na nóg bendelede voortgesit en ŉ tweede groep verdagtes in ŉ opstal in die Mophla-omgewing opgespoor. “Die verdagtes het daar op die beamptes geskiet en die polisie het teruggeskiet. Vyf verdagtes is in dié skietery doodgeskiet.” Die polisie het gesamentlik onder meer beslag gelê op twee gewere, vier handvuurwapens, vyf springstoftoestelle, ŉ gasmasker en twee voertuie. Die KwaZulu-Natalse georganiseerde misdaadeenheid ondersoek die voorval. Die onafhanklike polisie-ondersoekdirektoraat (Opod) is ook van die voorval ingelig vir nadere ondersoek.